### Beslutningstema

I denne sag skal Sundhedsudvalget godkende kvalitetstandarden for genoptræning og vedligeholdelsestræning i 2023 efter høring i Ældrerådet og Handicaprådet.

### Sagsfremstilling

I henhold til Lov om Social Service §86 skal Kommunalbestyrelsen mindst én gang årligt revidere kvalitetsstandarderne for kommunal genoptræning og vedligeholdelsestræning.

Kvalitetsstandarderne skal indeholde en generel serviceinformation til borgerne om det serviceniveau, der tilbydes fra kommunen. Kvalitetsstandarderne for genoptræning og vedligeholdelsestræning er opdelt i følgende to selvstændige dokumenter for at gøre dem mere brugervenlig.

* Genoptræning omhandler afhjælpning af fysisk funktionsnedsættelse forårsaget af sygdom, der ikke behandles i tilknytning til en sygehusindlæggelse.
* Vedligeholdelsestræning handler om træning af færdigheder, som er nedsatte eller er i risiko for at blive det på grund af nedsat fysisk eller psykisk funktionsevne eller særlige sociale problemer.

Tønder Kommune forventer en frisættelse på ældreområdet, hvilket betyder, at der kan arbejdes anderledes med kvalitetsstandarderne. Der er ikke foretaget ændringer i kvalitetsstandarden i forhold til versionen fra 2022.

Fagchefen for Pleje og Omsorg indstiller, 7. november 2022, pkt. 9:

at kvalitetsstandarderne for genoptræning og vedligeholdelsestræning for 2023 godkendes, og

at sagen sendes til høring i Handicaprådet og Ældrerådet, og

at Sundhedsudvalget behandler høringssvarene, og

at indstillingen videresendes til Økonomiudvalget og Kommunalbestyrelsen.

Beslutning fra Sundhedsudvalget, 7. november 2022, pkt. 9:

Indstillingen godkendt.

Beslutning fra Ældrerådet, 15. november 2022, pkt. 8:

Ældrerådet har ingen kommentarer til kvalitetsstandarden.

Beslutning fra Handicaprådet, 22. november 2022, pkt. 9:

Handicaprådet godkender kvalitetsstandarden for genoptræningen og vedligeholdelsestræningen. Handicaprådet ønsker, at
der laves en individuel visitering til gratis kørsel til genoptræning efter serviceloven §86.1.

### Lovgrundlag

Lov om Social Service §86

### Fagchef for Pleje og Omsorg indstiller,

at kvalitetsstandarderne for genoptræning og vedligeholdelsestræning for 2023 godkendes, og

at Sundhedsudvalget behandler høringssvarene, og

at indstillingen videresendes til Økonomiudvalget og Kommunalbestyrelsen.

Beslutning fra Sundhedsudvalget, 5. december 2022, pkt. 10:

Udvalget ønsker ikke at gå videre med forslaget fra Handicaprådet om gratis kørsel til genoptræning, efter servicelovens § 86 stk. 1.

Indstillingen anbefales.

Beslutning fra Økonomiudvalget, 15. december 2022, pkt. 20:

Indstillingen anbefales.

### Beslutning

Indstillingen godkendt.